Rom: intervent de OSCE cuintri de discriminazion
Ai 8 di Avrîl e cole la Zornade internazionâl dal popul rom. Cualchi zornade indaûr, propit inte suaze di chest inovâl, il diretôr dal Ufici pes istituzions democratichis e pai dirits umans de OSCE, Christian Strohal, al è intervignût par riclamâ i guviers dai stâts membris a incressi i sfuarçs par dislidrisâ la discriminazion cuintri des popolazions rom e sigurâ la lôr partecipazion plene ae societât. Cun di fat, in dì di vuê, te plui part dai paîs, i membris des comunitâts rom si cjatin a jessi discriminâts tal cjamp de educazion, de cjase, dal lavôr e de sanitât. Tal 2003 la Organizazion pe Sigurece e la Cooperazion in Europe e veve metût jù un Plan di azion che al impegnave i siei membris a lotâ cuintri de discriminazion e dal razisim che i rom si cjatin a patî. Magari cussì no – al à dite Strohal – daspò cinc agns la situazion no je mudade cui sa trop e chestis comunitâts si cjatin a frontâ pidiments di ogni sorte cuant che a cirin di otignî chei dirits che i spietin a ducj i citadins. A front di cheste situazion, in Lui i rapresentants dai stâts membris de OSCE a varessin di tornâ a dâsi dongje par cirî di inzornâ e comedâ il Plan di azion. Intant, ai 6 di Avrîl, si è presentade a Bruxelles la Coalizion par une Politiche pai Rom Europeans che e à chê di sburtâ su lis istituzions comunitariis par che a cressin i sfuarçs cuintri de discriminazion. La CPRE e je formade di vot organizazions impegnadis te difese dai dirits umans, tant che Amnesty International e Minority Rights Group, o che a son espression de comunitât rom.
Font: Nationalia, 07/04/08
fur_Latn fur_Latn fra_Latn